钦定古今图书集成/方舆汇编/职方典/第1145卷 > 《荆门军贡院记》李英
## 钦定古今图书集成/方舆汇编/职方典/第1145卷 > 《荆门军贡院记》李英

“荆门古玉州，山水秀丽甲湘湖，楚汉以来，人物相望，
未易枚举。近世如内相朱公震、秩宗胡公寅、秘校范
公如圭，率繇科举，清规劲节，昭映千古。故士知尊经
学、重名义，往往以二三公为轨范。中更兵革，士气小
不振，例附荐于渚宫。绍兴龙集己卯，复试于本军”，从
郡太守洪公适之所请也。贡阐旧在军治之南，初刱
简陋，岁久而倾攲，殆将压焉。吴兴叶公为郡之明年，
政修人和，加惠士类，以为事有若缓而甚急者，莫此
为重。乃更相爽垲，得故武库于郡城西北隅，即而葺
之，为屋七十有四楹，撤而新之者十四。缭以周垣，重
门有严，厅庑立置翼如也。木章竹干，瓦甓石铁，悉储
于累月之前。工雇于市，匠食于官，而费不取于榷。计
经始于季春之中，不越月而成。邑之吏民，咸知轮奂
之美，视他郡为最。彼冠峨珮锵、操觚抱椠之士，群试于此，亦足以增气矣。尝闻后世士不素励，取士之制
虽不逮古，而得人之盛，则皆由此途选。夫以豪杰之
士，规规然较三日之长以求合，有司程度，固不足以
尽其才，然使为士者先器识，摈浮伪，毋徒为决科利
禄计，毋以得丧怵其良心，则异时谋王体，断国论，上
不负朝廷，下不负所学，于以续前贤风声于将来，是
则叶君之所属望于学士大夫者，可不勉乎？叶君名
笺，字正之，石林先生之裔也。其得诸家传者，知所先
务盖如此，是恶得而不书？